Teame eelöeldust, et Patkul oma kavatsusis Riia linnast kuigi palju ei hoolinud, "kapitulatsiooni" vastav punkt määrab, et Riia linn peab jääma rüütelkonna ülevõimu alla. Kui aga Saksi väed maale tungisid ja kogu lugu nii libedasti ei läinud, kui alguses arvati ja Patkuli poolt  "Entreprise'is" väideti, siis hakkas nähtavale tulema teatav tagasitõmbumine esialgseilt seisukohtadelt. Katsuti Riia kodanikkonda oma poole tõmmata, nimelt salaja teotsevate saadikute kaasabil, kes linnale pidid kirjeldama kasu, mida võiks saada, kui linn vabatahtlikult alistub, ja kahju - vastupidisel korral. Väga meelitavalt lubati linnale samad õigused, mis tookord olid Danzigil, peale selle veel õige märgatavat maksude vähendamist. Ka August II "kaitsekiri", mis kirjutatud Riia kodanikele, püüab viimaseid oma  poole tõmmata. See "kaitsekiri", mandaat, oli määratud küll kõigile Liivimaa linnadele, kuid eriti mainitakse just Riiat, tõotades sellele kaubitsemise vabadust ja muid samalaadilisi hüvesid. Kaitset lubati ka Riias ja teistes linnades tegutsevatele inglastele ja hollandlastele.